فقضية ما حدث ليلة السبت الاحد فمحج الرياض فالرباط بين سفيان بحري وبين بنت الوزير الداودي لحسن القيادي فحزب العدالة والتنمية راه الادانة لهاداك اللي كانت عندو لسنوات صفحة “محمد السادس” وداير بيها ما بغى. قبل نوضحو علاش هو المسؤول نرجعو شوية للاحداث. حسب مصدر ل”كود” كلشي كان فالخارج ماشي داخل مطعم “طابيو” فمحج الرياض. فالاول كانت رواية ان بنت الداودي مشات عند سفيان بحري وكان ناشط وقدمات راسها كمعجبة ودفعها او دار معاها تصرف خايب. ما رضاتش. حتى هي كانت ناشطة. ضرباتو لوجهو. دابا بقاو تفاصيل. اللي مؤكد ان هاد الشي وقع برا ماشي الداخل. واش البحري دار شي تصرف حقير او تحرش او غير دفعها؟ هادي فيها روايات مختلفة. شي كيقول دفعها وشي كيقول مسها بطريقة فيها كثير من قلة لحيا. ثم الحاجة الثانية اللي فيها خلاف هي واش ضرباتو بخاتم ولا بقرعة. المرجح قرعة. بيرا او قرعة شراب٬ حسب مصدر ل”كود”. طبعا باش كيكون بنادم ناشط عادي جدا انو يقدر يخرج شي نص قرعة فصاكو او بيرة او كاس ما كملوش. هادي عادة معروفة بين شعب شاريبان. كيفما كان البار. ديال الفقرا ولا اللي الطبقة المتوسطة ولا اللي فوق هاد الطبقة. طبعا مول المطعم ما باغيش الصداع ويقدر يروج باللي ضرباتو بخاتم ماشي بقرعة. ما علينا هادي تفاصيل خاصها بحث اكثر تقدر تبان. المهم هو ان المدان فهاد القضية هو سفيان بحري. علاش؟ لانو نكرة خدا شهرة كبيرة بصفحة رئيس الدولة. ولى كيخلع كلشي. سولو العمال والولاة باش كيحرك سفيان البحري ايام ما كان مسؤول على الصفحة كيفاش كيديرو ليه. السيد النكرة ولى شخصية كتخلع المخزن. كيفاش تعطاتو اولا صفحة باسم رئيس الدولة وكنعقلو نهار مهندس هادي سنوات خدا اسم الامير مولاي رشيد٬ تشد وتحاكم بسرعة. حنا ف”كود” ديما كنا ضد هاد التصرف. فالوقت اللي كلشي كان يتجارى يدير معاه حوار ووو كنا ف”كود” ضدو وضد اللي عطاوه هاد الشي. لسبب بسيط وواحد. هادا رئيس الدولة والملك هو المؤسسة المركزية فالنظام السياسي المغربي. ما يمكنش تعطى صفحة باسمو لشي حد. يبيع ويشري بيها ويروج بيها الحركة حتى طغى واستكبر وانتقل من سلا باش يسكن فحي الرياض. هاد الشي نفخو. دابا خاص يتحاسب اللي سمح ليه يستغل اسم رئيس الدولة حتى ولى كيتعدى علي الناس بحال كيف ما وقع مع بنت الداودي. اييه تعدى عليها حقاش باها خرج وقال باللي كتابع علاج نفسي. هنا ترفع عليها القلم قانونيا بعدا. ايلى جابت العائلة وثائق من لبسيكولوگ ديالها الوكيل غادي يخرجها. اللي خاصو يتابع باكثر من تهمة هو سفيان بحري. هادا اللي خرج فالعيد لكبير خبر كاذب ضطرات الداخلية تكذبو وما هدر معاه حد. ناس خرجو قل منو وتحاكمو. فدولتنا بحال البحري ما خاصهمش يكونو ما خاصهمش يبانو اصلا. ما خاصهمش يستغلو مؤسسة الملك. وها انتوما شفتو النتيجة ديال هاد لبسالة. 
فقضية البحري. راه هو المتهم الاول واللي متهم اكثر هو اللي سمح ليه لسنوات يوظف اسم رئيس الدولة ويخلع بيه الناس وما وقع مع بنت الداودي ادانة لهادوك اللي ضصروه